LV Eiropas Savienības Oficiālais Vēstnesis C 267/36

Francijas valdības paziņojums attiecībā uz Eiropas Parlamenta un Padomes Direktīvu 94/22/EK par atļauju piešķiršanas un izmantošanas noteikumiem ogļūdeņražu meklēšanai, izpētei un ieguvei (1)

(Paziņojums par pieteikumu ekskluzīvas atļaujas “Permis de Nogent-sur-Seine” saņemšanai, lai veiktu šķidro vai gāzveida ogļūdeņražu izpēti)

(Dokuments attiecas uz EEZ)

(2007/C 267/12)

Ar 2007. gada 21. maiju pieteikumu uzņēmums Toreador Energy France S C S, kura juridiskā adrese ir 9 rue Scribe F-75009 Paris (Francija), lūdza uz četriem gadiem piešķirt ekskluzīvu atļauju “Permis de Nogent-sur-Seine”, lai veiktu šķidro vai gāzveida ogļūdeņražu izpēti aptuveni 398 kvadrātkilometru platībā, kas ir daļa no Obas [Aube], Marnas [Marne] un Sēnas un Marnas [Seine-et-Marne] departamenta teritorijas.

Šim pieteikumam ir kopēja daļa ar 2007. gada 28. februāra pieteikumu, ar kuru uzņēmums Renouveau Energie Ressources, kura juridiskā adrese ir 16 rue de Vivienne F-75002 Paris (Francija), lūdza uz pieciem gadiem piešķirt atļauju “Permis de La Folie de Paris”, lai veiktu šķidro vai gāzveida ogļūdeņražu izpēti aptuveni 962 kvadrātkilometru platībā, kas ir daļa no Sēnas un Marnas [Seine-et-Marne], Marnas [Marne] un Obas [Aube] departamenta teritorijas.

Šis paziņojums attiecas tikai uz teritoriju, kas neiekļaujas šajā kopējā daļā. Šīs teritorijas, kas neiekļaujas kopējā daļā, perimetru veido meridiāni un paralēles, kas secīgi savieno punktus, kuru ģeogrāfiskās koordinātas noteiktas turpmāk tabulā, par pamatu ņemot Parīzes meridiānu.

Punkti Ģeogrāfiskais garums Ģeogrāfiskais platums A austrumu garums 1,10° ziemeļu platums 53,90° B austrumu garums 1,30° ziemeļu platums 53,90° C austrumu garums 1,30° ziemeļu platums 53,80° D austrumu garums 1,10° ziemeļu platums 53,80°

Pieteikumu iesniegšana

Sākotnējo un konkurējošo pieteikumu iesniedzējiem ir jāatbilst prasībām atļaujas saņemšanai, kas noteiktas 4. un 5. pantā 2006. gada 2. jūnija Dekrētā Nr. 2006-648 par kalnrūpniecības atļaujām un uzglabāšanas tiesībām pazemē (Francijas Republikas Oficiālais Vēstnesis [Journal officiel de la République française], 2006. gada 3. jūnijs).

Ieinteresētie uzņēmumi deviņdesmit dienu laikā no šā paziņojuma publicēšanas dienas var iesniegt konkurējošu pieteikumu saskaņā ar procedūru, kas īsumā aprakstīta “Paziņojumā par kalnrūpniecības atļauju saņemšanu ogļūdeņražu meklēšanai, izpētei un ieguvei Francijā”, kurš 1994. gada 30. decembrī publicēts Eiropas Kopienu Oficiālajā Vēstneša C sērijas 374. numura 11. lpp., un kas noteikta Dekrētā Nr. 2006-648 par kalnrūpniecības atļaujām un uzglabāšanas tiesībām pazemē. Konkurējošie pieteikumi jānosūta kalnrūpniecības lietu ministram uz turpmāk norādīto adresi.

Atļaujas piešķiršanas kritēriji un termiņš

Lēmumus attiecībā uz sākotnējo pieteikumu un konkurējošiem pieteikumiem pieņem saskaņā ar iepriekš minētā dekrēta 6. pantā noteiktajiem kritērijiem kalnrūpniecības atļauju piešķiršanai un divu gadu laikā no dienas, kad Francijas iestādes saņem “Folie de Paris” atļaujas pieteikumu, vai vēlākais 2009. gada 2. martā.

Nosacījumi un prasības attiecībā uz darbības veikšanu un tās pārtraukšanu

Pieteikumu iesniedzēji sīkāku informāciju var iegūt, iepazīstoties ar Kalnrūpniecības kodeksa 79. un 79.1. pantu un 2006. gada 2. jūnija Dekrētu Nr. 2006-649 par kalnrūpniecības un apakšzemes darbiem un raktuvju un apakšzemes krātuvju pārvaldību (Francijas Republikas Oficiālais Vēstnesis [Journal officiel de la République française], 2006. gada 3. jūnijs).

Papildu informāciju var saņemt: Ministère de l'écologie, du développement et de l'aménagement durables (direction générale de l'énergie et des matières premières, direction des ressources énergétiques et minérales, bureau de la législation minière), 61, boulevard Vincent Auriol, Télédoc 133, F-75703 Paris Cedex 13 (tālrunis: (33) 144 97 23 02 vai (33) 153 94 14 72, fakss: (33) 144 97 05 70).

Ar iepriekš minētajiem tiesību un administratīvajiem aktiem var iepazīties Légifrance tīmekļa vietnē:

http://www.legifrance.gouv.fr

(1) OV L 164, 30.6.1994., 3. lpp.